送李策秀才還湖南因寄幕中親故兼簡衡州呂八郎中
作者：劉禹錫
朝代：唐

paragraphs: 深春風日淨，晝長幽鳥鳴。
僕夫前致詞，門有白面生。
攝衣相問訊，解帶坐南榮。
端志見眉睫，苦言發精誠。
因出懷中文，調孤詞亦清。
悄如促柱弦，掩抑多不平。
乃言本蜀士，世降岷山靈。
前人秉藝文，高視來上京。
曳綬司徒府，所從信國楨。
析薪委寶林，善響繼家聲。
何處翳附郭，幾人思郈成。
雲天望喬木，風水悲流萍。
前與計吏西，始列貢士名。
森然就筆札，從試春官卿。
帝城岐路多，萬足伺晨星。
茫茫風塵中，工拙同有營。
寒女勞夜織，山苗榮寸莖。
侯門方擊鐘，衣褐誰將迎。
弱羽果摧頹，壯心鬱怦怦。
諒無蟠木容，聊復蓬累行。
昨日訊靈龜，繇言利艱貞。
當求捨拔中，必在審已明。
誓將息薄遊，焦思窮筆精。
蒔蘭在幽渚，安得揚芬馨。
曰余摧落者，散質負華纓。
一聆苦辛詞，再動伊鬱情。
身棄言不動，愛才心尚驚。
恨無羊角風，使爾化北溟。
論罷情益親，涉旬忘歸程。
日攜邑中客，閑眺江上城。
晝憩命金罍，宵談轉璿衡。
薰風香麈尾，月露濡桃笙。
忽被戒羸驂，薄言事南征。
火雲蔚千里，旅思浩已盈。
湘江含碧虛，衡嶺浮翠晶。
豈伊山水異，適與人事幷。
油幕侶昆丘，粲然疊瑤瓊。
庾樓見清月，孔坐多綠醽。
復有衡山守，本自雲龍庭。
抗志在靈府，發越侔咸英。
一揮出滎陽，惠彼嗤嗤氓。
隼旟辭灞水，居者皆涕零。
惟昔與伊人，交歡經宿齡。
一從雲雨散，滋我鄙吝萌。
北渚不堪愁，南音誰復聽。
離憂若去水，浩漾無時停。
嘗聞祝融峰，上有神禹銘。
古石琅玕姿，秘文螭虎形。
聖功奠遠服，神物擁休禎。
賢人在其下，彷彿疑蓬瀛。
君行歷郡齋，大袂拂雙旌。
飾容遇朗鑒，肝鬲可以呈。
昔日馬相如，臨邛坐盡傾。
勉君刷羽翰，蚤取凌青冥。